Tveimur umræðum um fjárlagafrumvarpið er lokið á Alþingi. Meðal breytinga á því er tillaga meirihlutans um að falla frá fyrirhugaðri lækkun sóknargjaldai. Þingið kemur saman á milli jóla og nýárs fyrir þriðju umræðu.
Alþingi lauk í gærkvöld annarri umræðu um fjárlög næsta árs en meðal breytinga í meðförum þingsins má nefna eingreiðslur öryrkja upp á 53 þúsund krónur og viðbótarfjármagn upp á 150 milljónir til sálfræðiþjónustu.
Sigurður Ingi Jóhannsson innviðaráðherra hefur einnig samþykkt tillögur ráðgjafarnefndar Jöfnunarsjóðs sveitarfélaga. Meðal þeirra er úthlutun framlaga vegna notendastýrðrar persónulegrar aðstoðar á árinu en sjóðurinn greiðir 25% af heildarkostnaði slíkra samninga sem gerðir voru á árinu 2021. Þá hefur innviðaráðherra samþykkt tillögu um úthlutun sérstaks viðbótarframlags, sem nemur alls 400 milljónum króna, vegna þjónustu við fatlað fólk á árinu. Til stendur að greiða framlögin út á næstu dögum.
Jafnframt voru tillögur ráðgjafarnefndar sjóðsins um endurskoðaða úthlutun tekjujöfnunarframlags, útgjaldajöfnunarframlags og framlags vegna tekjutaps fasteignaskatts fyrir árið 2021 samþykktar.
Þá var samþykkt tillaga stjórnarmeirihlutans um að falla frá fyrirhugaðri lækkun sóknargjalda. Gjöldin voru tímabundið hækkuð í fyrra til að mæta efnahagserfiðleikum sókna vegna faraldursins og áttu gjöldin að lækka aftur á næsta ári. Með breytingartillögunni hefur hækkunin hins vegar verið fest í sessi.
Áætlað er að breytingin kosti ríkissjóð 340 milljónir á næsta ári. Stjórnarandstaðan studdi lækkunina. Í sameiginlegu minnihlutaáliti segir að ríkið eigi að stefna að því að hætta innheimtu sóknargjalda fyrir trú- og lífsskoðunarfélög.